CELEX: 62021CN0303
Language: el
Date: 2021-05-11 00:00:00
Title: Υπόθεση C-303/21: Προσφυγή της 11ης Μαΐου 2021 — Ευρωπαϊκή Επιτροπή κατά Ιταλικής Δημοκρατίας

12.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 278/37
            
         
      Προσφυγή της 11ης Μαΐου 2021 — Ευρωπαϊκή Επιτροπή κατά Ιταλικής Δημοκρατίας
      (Υπόθεση C-303/21)
      (2021/C 278/51)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: W. Roels, A. Spina)
      
         Καθής: Ιταλική Δημοκρατία
      
         Αιτήματα
      
      Η Επιτροπή ζητεί από το Δικαστήριο:
      
                  —
               
               
                  να αναγνωρίσει ότι η Ιταλική Δημοκρατία, αποκλείοντας τους πολίτες της Ευρωπαϊκής Ένωσης οι οποίοι δεν είναι Ιταλοί υπήκοοι και δεν προτίθενται να εγκατασταθούν στην Ιταλία από το καθεστώς μειωμένου συντελεστή στο πλαίσιο της απόκτησης πρώτης κατοικίας, η οποία δεν είναι πολυτελής κατοικία, επί του ιταλικού εδάφους, παρέβη τις υποχρεώσεις που υπέχει από τα άρθρα 18 και 63 της Συνθήκης για τη λειτουργία της Ευρωπαϊκής Ένωσης·
               
            
                  —
               
               
                  να καταδικάσει την Ιταλική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Για την απόκτηση ακινήτου (κύριας κατοικίας) στην Ιταλία εφαρμόζεται ένας μειωμένος συντελεστής όσον αφορά το τέλος καταχωρίσεως, εφόσον συντρέχουν ορισμένοι συγκεκριμένοι όροι και, ειδικότερα, εφόσον το ακίνητο βρίσκεται στο έδαφος του δήμου εντός του οποίου ο υποκείμενος στον φόρο έχει την κατοικία του ή σκοπεί να μεταφέρει την κατοικία του εντός 18 μηνών από την απόκτηση του ακινήτου. Για τους σκοπούς της εφαρμογής της φορολογικής ελάφρυνσης, η προϋπόθεση αυτή εφαρμόζεται αδιακρίτως τόσο στους Ιταλούς πολίτες όσο και στους πολίτες άλλων κρατών μελών. Ωστόσο, σύμφωνα με τις διατάξεις που αποτελούν το αντικείμενο της παρούσας προσφυγής, η προϋπόθεση αυτή δεν απαιτείται να συντρέχει ως προς τους Ιταλούς υπηκόους και μόνον οι οποίοι, για λόγους εργασίας, είναι εκπατρισμένοι στο εξωτερικό.
      Κατά την Επιτροπή, η επίμαχη εθνική νομοθεσία, καθόσον προβλέπει, για τους σκοπούς της φορολογικής ελάφρυνσης, ότι η ιταλική ιθαγένεια του υποκειμένου στον φόρο είναι ο καθοριστικός παράγοντας για τη διάκριση μεταξύ Ιταλών πολιτών και πολιτών των λοιπών κρατών μελών, εισάγει άμεση διάκριση λόγω ιθαγένειας, η οποία απαγορεύεται από το άρθρο 18 ΣΛΕΕ.
      Η Επιτροπή θεωρεί επίσης ότι, δεδομένου ότι η απόκτηση ακινήτου στο έδαφος κράτους μέλους από κάτοικο αλλοδαπής συνιστά επένδυση σε ακίνητα η οποία εμπίπτει στην κυκλοφορία κεφαλαίων μεταξύ κρατών μελών, η προνομιακή μεταχείριση την οποία επιφυλάσσει η επίμαχη εθνική νομοθεσία στους υπηκόους ενός κράτους μέλους συνιστά περιορισμό της ελεύθερης κυκλοφορίας κεφαλαίων που απαγορεύεται από το άρθρο 63, παράγραφος 1, ΣΛΕΕ και ο οποίος δεν δύναται να δικαιολογηθεί αντικειμενικά από το άρθρο 65, παράγραφοι 1 και 3, ΣΛΕΕ.